Beginsels vir ŉ gelukkige lewe – 22 – ToekomsVenster
by Kariné Taljaard|Published 21/06/2019
Maak OOP die deur.
Ons kinders is vir ŉ week Kaap toe en soos dit is moet pa en ma instaan vir ŉ paar interessante verantwoordelikhede. Karlu se Beagle (hond) soek skuiling vir die volgende tien dae en oupa en ouma is die gelukkige wenners. Die brakkie is nog baie jonk en wil speel, eet, ontdek en kou.
Tuis slaap hy binnenshuis maar ons het besluit om hom die luuksheid nie toe te laat nie. Die deur wat op die stoep oopmaak het dit gisteraand effe ontgeld maat gelukkig het dit, nadat ons elke lig afgeskakel het om te kommunikeer dat niemand tuis is nie, stil geraak.
Vanoggend egter is ŉ ander storie. Hy is terdeë bewus van elke beweging en laat geen steen onaangeraak om ons aandag te trek nie. Uiteindelik het ons handdoek ingegooi en die deur oopgemaak om die selfgenooide gas binne te laat.
Speels het hy begin om die huis te ontdek en dan en wan teen ons opgespring. Tog was dit nie ŉ onaangename ervaring nie, trouens die gedierte het nogal persoonlikheid. Die liefde straal van hom uit en met ŉ bietjie aandag is hy heeltemal tevrede. Nou het die vrede op ons huis gedaal en elkeen van ons, hy ingesluit, doen wat “sy hand” vind om te doen. Ek moes net die deur oopmaak. (Vanaand sal seker weer ŉ uitdaging wees maar ons wag tot dan!)
Dié ervaring het my laat wonder oor mense, geleenthede, ervarings en ander goed wat aan die deur van ons harte krap en klop.
Ongeag hoeveel geraas en ongerief dit veroorsaak het ons vooraf besluit dat ons dit nie gaan innooi nie.
“Ek is reeds te veel keer teleurgestel.
Ek vertrou niemand nie.
My lewe is reeds te besig.
Ek is moeg gegee.
Ek stem nie met hulle saam nie.
Hulle bedreig my.
Ek is bang vir oopmaak.
Ek hoor die geklop aan my deur maar gaan dit nie waag nie”.
Weer ŉ keer, waarom nie?
Die ervaring mag jou verras. Dit mag ( en gaan waarskynlik) jou lewe verryk.
Wie weet, jy nooi dalk ŉ engel van die Here binne.
Ek moet sê ek verwelkom nogal die ekstra asempie in die huis. Al moet ek dit teensinnig erken dra die dierasie iets by tot vandag se mooi.
Dit laat my dink aan ŉ lied in die kerk se liedboek.
Maak oop die poorte, deure wyd
Die Koning kom in heerlikheid
Oorwinnend kom Hy aangery
Met klere voor Hom uitgesprei
Ons prys U Naam o Heer
Jy weet mos hoe dit voel Ek het die voorreg om op verskeie radiostasies waaronder Radio Kansel asook Maroela media uit te […]
Previous post Beginsels vir ŉ gelukkige lewe 21
Next post Beginsels vir ’n gelukkige lewe – 23